**REPUBLIKA SRPSKA**

**VLADA**

**PRIJEDLOG**

**(po hitnom postupku)**

**ZAKON**

**O IZMJENAMA I DOPUNAMA ZAKONA O PLATAMA ZAPOSLENIH U INSTITUCIJAMA PRAVOSUĐA REPUBLIKE SRPSKE**

**Banja Luka, april 2024. godine**

**Prijedlog**

**(po hitnom postupku)**

**ZAKON**

**O IZMJENAMA I DOPUNAMA ZAKONA O PLATAMA ZAPOSLENIH**

**U INSTITUCIJAMA PRAVOSUĐA REPUBLIKE SRPSKE**

Član 1.

U Zakonu o platama zaposlenih u institucijama pravosuđa Republike Srpske („Službeni glasnik Republike Srpske“, br. 66/18, 54/19, 105/19, 49/21, 119/21, 68/22, 132/22), u članu 1. riječi: „kazneno-popravnim ustanovama Republike Srpske“ zamjenjuju se riječima: „Ustanovama za izvršenje krivičnih i prekršajnih sankcija Republike Srpske“.

Član 2.

U članu 8. ispred riječi: „Naknade“ dodaje se broj jedan u obostranoj zagradi, a poslije riječi: „težinu“ zapeta i riječ: „prirodu“ brišu se.

Poslije stava 1. dodaju se novi st. 2, 3. i 4. koji glase:

„(2) Zaposleni u sudovima, javnim tužilaštvima Republike Srpske, Pravobranilaštvu Republike Srpske i Centru za edukaciju sudija i javnih tužilaca Republike Srpske imaju pravo na naknadu za prirodu posla.

(3) Zaposleni u Ustanovama za izvršenje krivičnih i prekršajnih sankcija Republike Srpske i Sudskoj policiji Republike Srpske imaju pravo na naknadu za prirodu posla.

(4) Visina naknade iz st. 2. i 3. ovog člana propisuje se posebnim kolektivnim ugovorom za svako radno mjesto pojedinačno.“

Član 3.

U članu 11. u tački: „1) prva platna grupa“ podtačka „1. sekretar suda – visoka stručna sprema: 32,91;“ mijenja se i glasi: „1. šef Kabineta predsjednika Vrhovnog suda – visoka stručna sprema: 39,50;“.

Poslije podtačke 1. dodaje se nova podtačka 1a. koja glasi:

„1a. sekretar suda – visoka stručna sprema: 32,91;“.

Član 4.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

Nenad Stevandić

**OBRAZLOŽENJE**

**PRIJEDLOGA ZAKONA O IZMJENAMA I DOPUNAMA ZAKONA O PLATAMA ZAPOSLENIH U INSTITUCIJAMA PRAVOSUĐA REPUBLIKE SRPSKE**

**(po hitnom postupku)**

**I USTAVNI OSNOV**

Ustavni osnov za donošenje ovog zakona sadržan je u članu 39. stav 5. Ustava Republike Srpske, prema kojem svako po osnovu rada ima pravo na zaradu, u skladu sa zakonom i kolektivnim ugovorom i u Amandmanu XXXII tačka 17) na član 68. Ustava, kojim je propisano da Republika uređuje i obezbjeđuje finansiranje ostvarivanja prava i dužnosti Republike u skladu sa Ustavom i u članu 70. stav 1. tačka 2. Ustava, kojim je propisano da Narodna skupština donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I PRAVILIMA ZA IZRADU ZAKONA I DRUGIH PROPISA REPUBLIKE SRPSKE**

Prema Mišljenju Republičkog sekretarijata za zakonodavstvo broj: 22.02-020-1297/24 od 24. aprila 2024. godine, ustavni osnov za donošenje ovog zakona sadržan je u članu 39. stav 5. Ustava Republike Srpske, prema kojem svako po osnovu rada ima pravo na zaradu, u skladu sa zakonom i kolektivnim ugovorom i u Amandmanu XXXII tačka 17) na član 68. Ustava, kojim je propisano da Republika uređuje i obezbjeđuje finansiranje ostvarivanja prava i dužnosti Republike u skladu sa Ustavom i u članu 70. stav 1. tačka 2. Ustava, kojim je propisano da Narodna skupština donosi zakone, druge propise i opšte akte.

Ovim izmjenama i dopunama zakona propisuju se odredbe koje se odnose na propisivanje prava na naknadu zaposlenima u sudovima, javnim tužilaštvima Republike Srpske, Pravobranilaštvu Republike Srpske, Centru za edukaciju sudija i javnih tužilaca Republike Srpske, ustanovama za izvršenje krivičnih i prekršajnih sankcija Republike Srpske i Sudskoj policiji Republike Srpske, za prirodu posla. Takođe, vrši se dopuna odredbe koja se odnosi na sistematizovano radno mjesto šefa Kabineta u Vrhovnom sudu Republike Srpske.

Obrađivač je u skladu sa članom 41. stav 1. t. 5) i 6) i članom 56. stav 2. Pravila za izradu zakona i drugih propisa Republike Srpske („Službeni glasnik Republike Srpske“, broj 24/14) obrazložio razloge za donošenje Zakona, razloge za donošenje po hitnom postupku i razloge za izmjene i dopune. U skladu sa navedenim, obrađivač Zakona navodi da zakoni o platama kojima se regulišu plate i elementi plate ne sadrže normu prema kojoj je sastavni dio osnovne plate težina, priroda posla i posebni uslovi rada. U relevantnim zakonima o platama su identična ograničenja u pogledu naknade za topli obrok i regres koja je sadržana u osnovnoj plati, dok naknade po pitanju težine, prirode posla i posebnih uslova rada nisu ograničene, odnosno dozvoljene su, te zbog ovakvog normiranja, zaposlenima u institucijama pravosuđa nije moguće posebno iskazivanje dijela plate koji se odnosi na prirodu posla, dok je to u ostalim navedenim oblastima omogućeno. Shodno navedenom, pristupilo se izmjenama i dopunama predmetnog zakona.

U skladu sa članom 213. Poslovnika Narodne skupštine Republike Srpske („Službeni glasnik Republike Srpske“, broj 66/20), obrađivač ovog zakona je obrazložio razloge za donošenje zakona po hitnom postupku.

Ovaj sekretarijat je u postupku konsultacija sa obrađivačem dao primjedbe i sugestije koje su se odnosile na preciznije definisanje pojedinih odredaba u smislu usaglašavanja terminologije sa ostalim terminološkim odredbama Zakona, što je obrađivač uvažio i ugradio u tekst Zakona.

Imajući u vidu da postoji ustavni osnov za donošenje ovog zakona, da je Zakon usaglašen sa Ustavom, pravnim sistemom i Pravilima za izradu zakona i drugih propisa Republike Srpske, mišljenje je Republičkog sekretarijata za zakonodavstvo da se Prijedlog zakona o izmjenama i dopunama Zakona o platama zaposlenih u institucijama pravosuđa, po hitnom postupku može uputiti u dalju proceduru.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj 17.03-020-1303/24 od 22. aprila 2024. godine, a nakon uvida u propise Evropske unije i analize Prijedloga zakona o izmjenama i dopunama Zakona o platama zaposlenih u institucijama pravosuđa Republike Srpske koji se upućuje po hitnom postupku, nisu ustanovljeni sekundarni obavezujući izvori prava EU relevantni za predmet uređivanja dostavljenog prijedloga radi čega u Izjavi o usklađenosti stoji ocjena „Neprimjenjivo“.

**IV RAZLOZI ZA DONOŠENJE ZAKONA**

Zakonom o platama zaposlenih u institucijama pravosuđa Republike Srpske, članom 8. propisano je da su naknade u visini do 35% osnovne plate za težinu, prirodu posla i posebne uslove rada i naknade za topli obrok i regres uračunate u osnovnu platu i ne mogu se posebno iskazivati. Zakon o platama zaposlenih u javnim službama Republike Srpske, Zakon o platama zaposlenih lica u javnim ustanovama u oblasti zdravstva Republike Srpske, Zakon o platama zaposlenih u organima uprave Republike Srpske kao i Zakon o platama zaposlenih u oblasti prosvjete i kulture ne sadrže normu prema kojoj je sastavni dio osnovne plate težina, priroda posla i posebni uslovi rada. Zbog ovakvog normiranja, zaposlenima u institucijama pravosuđa nije moguće bilo kakvo posebno iskazivanje dijela koji se odnosi na prirodu posla, dok je to u ostalim navedenim oblastima omogućeno. U relevantnim zakonima o platama su identična ograničenja u pogledu naknade za topli obrok i regres koja je sadržana u osnovnoj plati, dok naknade po pitanju težine, prirode posla i posebnih uslova rada nisu ograničene i dozvoljene su.

Radi naprijed navedenog bilo je neophodno pristupiti izmjenama Zakona o platama zaposlenih u institucijama pravosuđa Republike Srpske.

Takođe, u Vrhovnom sudu Republike Srpske sistematizovano je radno mjesto šefa Kabineta, ali plata za to radno mjesto nije propisana Zakonom o platama zaposlenih u institucijama pravosuđa Republike Srpske.

**V RAZLOZI ZA DONOŠENJE ZAKONA PO HITNOM POSTUPKU**

Članom 213. Poslovnika Narodne skupštine Republike Srpske („Službeni glasnik Republike Srpske“, broj 66/20) data je mogućnost, izuzetno, za donošenje zakona po hitnom postupku u slučaju kada se zakonom uređuju pitanja i odnosi nastali usljed okolnosti koje nisu mogle da se predvide, a nedonošenje zakona po hitnom postupku bi moglo da prouzrokuje štetne posljedice po život i zdravlje ljudi, bezbjednost Republike i rad organa i organizacija, i ako je to u opštem interesu.

Predloženim Zakonom stvaraju se pretpostavke da se zaposlenima u institucijama pravosuđa mogu isplatiti naknade zbog prirode posla koju obavljaju, što će se propisati odredbama posebnog kolektivnog ugovora, a s ciljem poboljšanja njihovog materijalnog položaja, što se svakako može cijeniti kao mjera koja je od opšteg interesa za Republiku Srpsku.

**VI OBRAZLOŽENJE PREDLOŽENIH RJEŠENJA**

U članu 1. vrši se nomotehnička korekcija naziva kazneno-popravnih ustanova.

Članom 2. propisuje se da zaposleni u sudovima, javnim tužilaštvima Republike Srpske, Pravobranilaštvu Republike Srpske, Centru za edukaciju sudija i javnih tužilaca Republike Srpske, Ustanovama za izvršenje krivičnih i prekršajnih sankcija Republike Srpske kao i Sudskoj policiji Republike Srpske imaju pravo na naknadu za prirodu posla, a visina naknade propisuje se Posebnim kolektivnim ugovorom za svako radno mjesto pojedinačno.

Članom 3. vrši se korekcija Zakona, te se propisuje platni koeficijent za radno mjesto šef Kabineta predsjednika Vrhovnog suda Republike Srpske.

U članu 4. propisuje se stupanje na snagu zakona.

**VII PROCJENA UTICAJA ZAKONA, DRUGIH PROPISA I OPŠTIH AKATA NA UVOĐENJE NOVIH, IZMJENU ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE**

Tačkom V Odluke o procjeni uticaja propisa („Službeni glasnik Republike Srpske“, broj 8/23), procjena uticaja propisa ne sprovodi se na propise koji se donose po hitnom postupku.

**VIII FINANSIJSKA SREDSTVA I EKONOMSKA OPRAVDANOST DONOŠENJA ZAKONA**

Za sprovođenje ovog zakona nisu potrebna dodatna finansijska sredstava, jer će se visina naknade za prirodu posla propisivati Posebnim kolektivnim ugovorom za zaposlene u institucijama pravosuđa Republike Srpske.

**PRILOG**

**ZAKON O PLATAMA ZAPOSLENIH U**

**INSTITUCIJAMA PRAVOSUĐA REPUBLIKE SRPSKE**

(Tekst predloženih izmjena ugrađen u tekst Zakona)

Član 1.

Ovim zakonom uređuje se način utvrđivanja plata, naknada i drugih primanja zaposlenih u sudovima i javnim tužilaštvima Republike Srpske, Pravobranilaštvu Republike Srpske, **Ustanovama za izvršenje krivičnih i prekršajnih sankcija Republike Srpske**, Sudskoj policiji Republike Srpske i Centru za edukaciju sudija i javnih tužilaca Republike Srpske (u daljem tekstu: zaposleni).

Član 8.

**(1)** Naknade u visini do 35% osnovne plate za težinu posla i posebne uslove rada i naknada za topli obrok i regres uračunate su u osnovnu platu i ne mogu se posebno iskazivati.

**(2) Zaposleni u sudovima, javnim tužilaštvima Republike Srpske, Pravobranilaštvu Republike Srpske i Centru za edukaciju sudija i javnih tužilaca Republike Srpske imaju pravo na naknadu za prirodu posla.**

**(3) Zaposleni u Ustanovama za izvršenje krivičnih i prekršajnih sankcija Republike Srpske i Sudskoj policiji Republike Srpske imaju pravo na naknadu za prirodu posla.**

**(4) Visina naknade iz st. 2. i 3. ovog člana propisuje se posebnim kolektivnim ugovorom za svako radno mjesto pojedinačno.**

##### Član 11.

Plate zaposlenih u sudovima Republike Srpske (u daljem tekstu: sudovi) razvrstavaju se u platne grupe i određuju im se sljedeći koeficijenti za obračun osnovne plate:

1) prva platna grupa:

**1. šef Kabineta predsjednika Vrhovnog suda – visoka stručna sprema: 39,50;**

**1a. sekretar suda – visoka stručna sprema: 32,91;**

2. sudski administrator u sudu sa 60 ili više sudija - visoka stručna sprema: 32,91;

3. rukovodilac unutrašnje organizacione jedinice - visoka stručna sprema: 27,47;

4. šef računovodstva - visoka stručna sprema: 27,47;

5. viši stručni saradnik u Vrhovnom sudu: 31,15;

6. viši stručni saradnik u okružnom sudu i Višem privrednom sudu: 27,47;

7. stručni saradnik u osnovnom i Okružnom privrednom sudu: 25,63;

8. stručni savjetnik u osnovnom sudu: 25,63;

9. stručni savjetnik u okružnom sudu: 25,63;

10. referent sa visokom stručnom spremom: 25,63;

2) druga platna grupa:

1. referent sa višom stručnom spremom: 18,81;

3) treća platna grupa:

1. referent sa srednjom stručnom spremom: 16,26;

4) četvrta platna grupa:

1. 1. visokokvalifikovani radnik: 14,13;

2. kvalifikovani radnik: 12,41;

3. nekvalifikovani radnik: 11,34.